पाएं अपने शहर की ताज़ा ख़बरें और फ्री ई-पेपरडाउनलोड करें
स्टॉफ में तेजी से फैल संक्रमण को देखते हुए रेलवे ने कर्मचारियों की सुविधा के लिए बड़ा कदम उठाया है। अब रेलकर्मी या उसके परिवार के सदस्य पॉजिटिव आने पर रेलवे इलाज करवाने के लिए एडवांस भी देगी। इसमें भी इलाज रेलवे या अनुबंधित अस्पताल में ही करवाना जरूरी नहीं है।
कर्मचारी मनचाहे हॉस्पिटल में ट्रीटमेंट करवा सकता है। इतना ही नहीं एडवांस नहीं लेने या लेने के बावजूद ज्यादा खर्च होने की स्थिति में भी बिल लगाने पर रेलवे पूरे उपचार खर्च का भुगतान करेगी। बता दें कि अब तक मंडल के 506 रेलकर्मी संक्रमण की चपेट में आ चुके हैं। इनमें से 153 ठीक हो गए, जबकि 36 की मौत हो गई। यही वजह है कि रेलवे धीरे-धीरे ट्रेनों के साथ स्टॉफ की गतिविधियां भी कम करता जा रहा है।
डीआरएम ने सुविधा के लिए सीएमएस को दिए अधिकार
खास बात यह कि इस सुविधा का लाभ देने के लिए चीफ मेडिकल सुपरिटेंडेंट (सीएमएस) डॉ. एके मालवीय को मंडल रेल प्रबंधक कार्यालय की अनुमति नहीं लेना होगा। रेल कर्मचारियों की सुरक्षा और सुविधा डीआरएम विनीत गुप्ता ने सारे अधिकार सीएमएस को ही दे दिए हैं। इसमें भी डीआरएम ने साफ हिदायत दी है कि कर्मचारियों के इलाज में कार्यालयीन प्रक्रिया के कारण रुकावट नहीं आना चाहिए। जरूरी अनुमतियां और फाइल बाद में निपटाई जा सकती है।
45 से कम उम्र वाले मंडल में 8692 रेलकर्मी
स्टॉफ को कोरोना से बचाने से लिए रेलवे वैक्सीनेशन ड्राइव भी चला रहा है। मंडल में कुल 14034 कर्मचारी हैं। इनमें 45 साल से अधिक उम्र वाले 5342 में से 4809 को टीका लग चुका है। बाकी कर्मचारियों को इस सप्ताह लग जाएगा। अब बारी 45 साल से कम उम्र वालों की। इनकी संख्या मंडल में 8692 है। रेलवे ने इनके वैक्सीनेशन की तैयारी भी शुरू कर दी है।
क्लेम करने की स्थिति में पूरा भुगतान किया जाएगा
रेल कर्मचारियों की सुरक्षा सर्वोच्च प्राथमिकता है। इलाज के लिए एडवांस भी दिए जा रहे हैं। इससे वो किसी भी अस्पताल में इलाज करवा सकता है। बिना एडवांस लिए भी अगर कोई कर्मचारी किसी अस्पताल में इलाज करवा रहा है या करवाता है तो क्लेम करने पर पूरा भुगतान किया जाएगा।
विनीत गुप्ता, मंडल रेल प्रबंधक
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva hin_Deva mag_Deva hin_Deva hin_Deva hin_Deva mai_Deva zho_Hant eng_Latn